Veiligheid vir bejaardes - Local News - Erongo
Friday, July 10th, 2020 02:30:35
Outehuis se noodplan in plek
11 November 2019 | Local News
Johan Smuts; oordbestuurder; “Ons, Emed en die brandweer wil dit ten minste een keer ’n jaar oefen.”
1-	Die Emed, Swakopmund Retirement Village en Swakopmund brandweer spanne. Foto Iréne-Mari van der Walt
Die Swakopmund Retirement Village het gister vir die eerste keer hul noodplan ingeoefen.
Die aftree oord het in Desember 2016 geopen en is volgens die oordbestuurder, mnr. Johan Smuts, die eerste oord van sy soort om ’n noodplan in plek te hê.
Om presies 09:58 het die alarm afgegaan en kombuispersoneel was binne ’n minuut uit die gebou en besig om name uit te roep. Volgens die scenario wat uitgbeeld is, het’n brand in die kombuis, links agter in die gebou ontstaan.
As deel van die oefening, moes “The Haven”, die verswakte sorgeenheid van die outehuis, ontruim word. Alle “pasiënte” is na die regterkant van die gebou geneem waar Spescare personeel in ’n noodgeval reg sal staan om hand by te sit.
Emed Rescue het ook hul hande volgehad met vyf “pasiënte” wat weens die oefening van hul kamers ontruim moes word.
Terwyl die brandweer binne The Haven besig was om die noodprosedure te demonstreer, het me. Aili Gebhardt veligheidswenke gedeel en deelnemers aangeraai om te verseker dat hulle saam as ’n span ontruim. Die senior burgers is aangeraai om ’n maat te kry waarvoor hulle verantwoordelikheid sal aanvaar sou ’n noodgeval ontstaan.
Teen 10:27 was die oefening afgehandel en kon inwoners weer veilig ha hul eenhede terugkeer.
Smuts het gesê dat die Swakopmund Retirement Village, die Swakopmund brandweer en Emed Rescue in die vervolg sal saamspan om dié situasie minstens een keer ‘n jaar te oefen.